Javna ustanova Nacionalni park Plitvička jezera

ZAPISNIK

DVADESETOSME (28.) E-SJEDNICE UPRAVNOG VIJEĆA JAVNE USTANOVE NACIONALNI PARK PLITVIČKA JEZERA 
održane 2. lipnja 2026. godine
Plitvička Jezera, lipanj 2026.

ZAPISNIK
dvadesetosme (28.) e-sjednice Upravnog vijeća Javne ustanove
Nacionalni park Plitvička jezera
Predsjednik Upravnog vijeća Javne ustanove Nacionalni park Plitvička jezera Igor Kreitmeyer sazvao je dvadesetosmu sjednicu Upravnog vijeća Javne ustanove Nacionalni park Plitvička jezera u elektroničkom obliku za dan 2. lipnja 2026. godine u 11:30 sati.
Obaviješteni članovi Upravnog vijeća Javne ustanove Nacionalni park Plitvička jezera koje je imenovao ministar gospodarstva i održivog razvoja Odlukom KLASA: 011-01/24-01/196; URBROJ: 517-14-1-21-2 od 14. ožujka 2024. i ministrica zaštite okoliša i zelene tranzicije Odlukom KLASA: 011-01/24-01/196; URBROJ: 517-09-2-25-6 od 13. ožujka 2025. su:
· Igor Kreitmeyer, predsjednik
· Josip Brozičević, član
· Ivan Lončar, član

· Ivana Sabljić, članica 
· Ana Maria Anušić Maračić, članica
Za sjednicu je predložen sljedeći:
DNEVNI RED
1. Prijedlog odluke o rasporedu viška prihoda poslovanja Javne ustanove Nacionalni park Plitvička jezera za 2025. godinu
2. Informacija o iskazanom prijedlogu plana rashoda Javne ustanove Nacionalni park Plitvička jezera na ostalim izvorima financiranja (izvori 3, 4, 5, 6 i 7) za razdoblje od 2027. do 2029 godine

3. Prijedlog odluke o sklapanju novog Ugovora o zakupu poslovnog prostora s trgovačkim društvom IZBOR-JANDRIĆ d.o.o., Korenica

4. Prijedlog odluke o davanju suglasnosti vršitelju dužnosti ravnatelja Javne ustanove Nacionalni park Plitvička jezera za sklapanje ugovora o javnoj nabavi za predmet nabave: 

4.1. Kupnja kruha i krušnih proizvoda

4.2. Radovi na zamjeni krovišta na zgradama: ZSC-UPRAVNA-PPZ-HLADOVINA; grupa 1: Zamjena krovišta na zgradama: ZSC PEVALEK – UPRAVNA ZGRADA - PPZ 
5. Prijedlog odluke o davanju suglasnosti vršitelju dužnosti ravnatelja Javne ustanove Nacionalni park Plitvička jezera na II. izmjene i dopune Plana nabave Javne ustanove Nacionalni park Plitvička jezera za 2026. godinu
6. Prijedlog odluke o davanju suglasnosti vršitelju dužnosti ravnatelja Javne ustanove Nacionalni park Plitvička jezera za pokretanje postupaka javne nabave:  
6.1. Kupnja autobusa
6.2. Usluge redovitog održavanja i servisiranja vozila
Predsjednik i članovi Upravnog vijeća Josip Brozičević, Ivan Lončar, Ivana Sabljić i Ana Maria Anušić Maračić u traženom roku dostavili su elektroničkim putem suglasnost na predloženi Dnevni red.
Predloženi Dnevni red usvojen je jednoglasno (sa 5 glasova „ZA“).

Upravno vijeće donijelo je (sa 5 glasova „ZA“):
· Odluku o rasporedu viška prihoda poslovanja Javne ustanove Nacionalni park Plitvička jezera za 2025. godinu
· Odluku o sklapanju novog Ugovora o zakupu poslovnog prostora s trgovačkim društvom IZBOR-JANDRIĆ d.o.o., Korenica
· Odluku o davanju suglasnosti vršitelju dužnosti ravnatelja Javne ustanove Nacionalni park Plitvička jezera za sklapanje ugovora o javnoj nabavi za predmet nabave: Kupnja kruha i krušnih proizvoda

· Odluku o davanju suglasnosti vršitelju dužnosti ravnatelja Javne ustanove Nacionalni park Plitvička jezera za sklapanje ugovora o javnoj nabavi za predmet nabave Radovi na zamjeni krovišta na zgradama: ZSC-UPRAVNA-PPZ-HLADOVINA; grupa 1: Zamjena krovišta na zgradama: ZSC PEVALEK – UPRAVNA ZGRADA - PPZ 
· Odluku o davanju suglasnosti vršitelju dužnosti ravnatelja Javne ustanove Nacionalni park Plitvička jezera na II. izmjene i dopune Plana nabave Javne ustanove Nacionalni park Plitvička jezera za 2026. godinu
· Odluku o davanju suglasnosti vršitelju dužnosti ravnatelja Javne ustanove Nacionalni park Plitvička jezera za pokretanje postupaka javne nabave: Usluge redovitog održavanja i servisiranja vozila
Upravno vijeće primilo je na znanje informaciju o iskazanom prijedlogu plana rashoda Javne ustanove Nacionalni park Plitvička jezera na ostalim izvorima financiranja (izvori 3, 4, 5, 6 i 7) za razdoblje od 2027. do 2029 godine (točka 2. Dnevnog reda).
Upravno vijeće donijelo je (sa 3 glasa „ZA“ i 2 glasa „PROTIV“):
· Odluku o davanju suglasnosti vršitelju dužnosti ravnatelja Javne ustanove Nacionalni park Plitvička jezera za pokretanje postupaka javne nabave:  Kupnja autobusa
Suglasnosti Predsjednika i članova Upravnog vijeća pristigle elektroničkim putem sastavni su dio ovog Zapisnika.

U Plitvičkim Jezerima, 2. lipnja 2026.

                 Zapisnik sačinio                                                            Predsjednik Upravnog vijeća

       
Stipe Poljak, dipl.iur.




         Igor Kreitmeyer
DODATAK 1.: komentar članice Upravnog vijeća Ana Maria Anušić Maračić

suglasna sam sa svim predloženim točkama dnevnog reda 28. elektroničke sjednice Upravnog vijeća, osim s točkom 6.1. – Kupnja autobusa.
Ne mogu podržati prijedlog pokretanja postupka javne nabave za kupnju autobusa procijenjene vrijednosti 170.000,00 EUR bez PDV-a jer smatram da za takvu odluku nisu dostavljeni dovoljno jasni, mjerljivi i financijski opravdani razlozi.
Posebno smatram zabrinjavajućim što se danas predlaže kupnja autobusa uz obrazloženje da su potrebni dodatni i pouzdaniji prijevozni kapaciteti, dok je prethodnih godina Ustanova rasprodala vlastite autobuse, a vozače autobusa prerasporedila na druga radna mjesta uz obrazloženje da za takvim oblikom prijevoza više nema stvarne potrebe te da isti predstavljaju značajan trošak za Ustanovu.

Tada članovima Upravnog vijeća nije dostavljena detaljna analiza troškova i koristi koja bi opravdala gašenje vlastitog prijevoza, prodaju autobusa i preraspodjelu zaposlenika. 
Danas se od Upravnog vijeća ponovno traži suglasnost za ulaganje značajnih financijskih sredstava u nabavu novog autobusa, bez da su prezentirani podaci koji bi pokazali što se konkretno promijenilo u poslovanju Ustanove i zašto se odustaje od tada zastupanog stava.

U obrazloženju se navodi kako bi se autobus koristio za organizirane izlete, posebne programe, prijevoz djelatnika na medicinu rada, edukacije, stručne skupove i druge aktivnosti. 
Međutim, nisu dostavljeni podaci o tome koliko bi takvih vožnji bilo na godišnjoj razini, kolika je procijenjena iskorištenost vozila, koliki su godišnji troškovi vozača, registracije, osiguranja, goriva i održavanja te na temelju kojih je pokazatelja zaključeno da je kupnja vlastitog autobusa povoljnija od angažiranja vanjskih prijevoznika po potrebi.
Kao članica Upravnog vijeća ne mogu podržati ulaganje od najmanje 170.000 EUR bez PDV-a, odnosno više od 210.000 EUR s PDV-om, bez jasne ekonomske analize i usporedbe alternativnih rješenja. Smatram da bi prije donošenja ovakve odluke trebalo dostaviti detaljan poslovni elaborat koji bi sadržavao projekciju korištenja vozila, analizu ukupnih troškova tijekom životnog vijeka autobusa te usporedbu s troškovima najma ili ugovaranja prijevoza od vanjskih pružatelja usluga.
Dodatno, postavlja se pitanje tko će upravljati predmetnim autobusom. Ustanova je prethodno ostala bez vlastitih vozača autobusa jer su preraspoređeni na druga radna mjesta, pa je nejasno planira li se novo zapošljavanje, dodatna preraspodjela postojećih radnika ili neki drugi model organizacije prijevoza. Ni o tome članovima Upravnog vijeća nisu dostavljene informacije.
Smatram da je posebno neodgovorno tražiti od Upravnog vijeća odobrenje za ovako značajnu investiciju bez cjelovitih financijskih pokazatelja, pogotovo u okolnostima kada se istovremeno zaposlenicima predlaže nova sistematizacija koja velikom broju radnika smanjuje koeficijente i plaće te kada se često ističe potreba racionalizacije troškova poslovanja.

Iz svih navedenih razloga nisam suglasna s točkom 6.1. Kupnja autobusa te glasam protiv donošenja predložene odluke.
S obzirom na važnost svega navedenog, molim da ovaj mail u cijelosti uđe u zapisnik sjednice.

DODATAK 2.: komentar člana Upravnog vijeća Ivan Lončar
Suglasan sam sa Dnevnim redom 28. sjednice UV NP Plitvička jezera.
Glasam sa DA za točke i podtočke 1, 2, 3, 4.1, 4.2, 5, 6.2.

Glasam sa NE za podtočku 6.1. kupnja autobusa. Smatram da ista nije ekonomična i nije u skladu sa raspravama na prethodnim sjednicama gdje je naglašeno da se dugoročno želimo riješiti toga dijela zbog visokih troškova održavanja autobusa - servisa, tehničkog, zamjene guma i sl. Nadalje, za godišnje izlete, edukacije i sl. za djelatnike parka na raspolaganju je nekoliko vanjskih suradnika/prijevoznika koji mogu osigurati kvalitetnu uslugu za isto.

Pretpostavka je da gosti koji su smješteni u hotelu Jezero više koriste ulaz 2, jer je na svega par minuta hoda, a ako ne trebalo bi marketinški na webu i na recepciji isto sugerirati, a ne da se dodatno opterećuju ulaz 1 i stvaraju dodatne emisije CO2 unutar parka svakodnevnim prijevozom od hotela do ulaza 1. Također, vjerujem da gosti mogu koristiti linije Likaline od stanice u blizini Hladovine/ulaza 2 do ulaza 1 i obrnuto. 

Također, napominjem da je na 26. sjednici odobren je postupak javne nabave za 2 kombi vozila za prijevoz gostiju.

